b'\n_START_ARTICLE_\nEvropski nalog za prijetje in predajo\n_START_SECTION_\nZakonska (ZENPP) opredelitev\n_START_PARAGRAPH_\nEvropski nalog za prijetje in predajo je sodna odlo\xc4\x8dba, ki jo ena od dr\xc5\xbeav \xc4\x8dlanic izda in po\xc5\xa1lje (odreditvena dr\xc5\xbeava) drugi dr\xc5\xbeavi \xc4\x8dlanici (izvr\xc5\xa1itvena dr\xc5\xbeava) z namenom, da se oseba, ki je navedena v nalogu (zahtevana oseba) prime in preda dr\xc5\xbeavi, ki je nalog izdala. Pravna podlaga: Okvirni sklep o Evropskem nalogu za prijetje in postopkih predaje med dr\xc5\xbeavami \xc4\x8dlanicami (13. junija 2002). V Sloveniji je bil najprej sprejet implementacijski zakon Zakon o evropskem nalogu za prijetje in predajo, nato pa je bil s sprejetjem Zakona o sodelovanju v kazenskih zadevah z dr\xc5\xbeavami \xc4\x8dlanicami Evropske unije (ZSKZD\xc4\x8cEU) stari zakon razveljavljen. Subsidiarno se za ta institut uporabljata Zakon o kazenskem postopku in Zakon o izvr\xc5\xa1evanju kazenskih sankcij. \xc5\xa0e pred sprejetjem obeh zakonov je bil spremenjen tudi 47. \xc4\x8dlen Ustave tako, da je bila odpravljena prepoved izro\xc4\x8danja lastnih dr\xc5\xbeavljanom drugim dr\xc5\xbeavam \xc4\x8dlanicam._NEWLINE_ENPP nima neposredne zveze z zaporom (zato je poimenovanje v naslovu napa\xc4\x8dno), saj zahtevana oseba pogosto ni v zaporu in seveda tudi ni nujno, da bo kon\xc4\x8dala v zaporu. Cilj postopkov ENPP je poenostavljenje in pospe\xc5\xa1itev tradicionalnih postopkov predaje (ekstradicije), ki so prej veljali med razli\xc4\x8dnimi dr\xc5\xbeavami na podlagi mednarodnih pogodb. V ta namen so bile sprejete bistvene novosti. Prva je ta, da se v postopkih predaje, ki so nadomestili prej\xc5\xa1njo izro\xc4\x8ditev presko\xc4\x8di t. i. politi\xc4\x8dna faza oz. diplomatska faza, ki je prej potekala preko Ministrstev za pravosodje. Druga velika novost je bila oprava prepovedi izro\xc4\x8danja lastnih dr\xc5\xbeavljanov. Tretja pa je odprava nekaterih klasi\xc4\x8dnih varovalk ekstradicijskega postopka kot: (1) delna odprava preverjanja na\xc4\x8dela dvojne kaznivosti; (2) odprava preverjanja dokazne podlage; (3) odprava preverjanja vpra\xc5\xa1anja, ali bo pri\xc5\xa1lo v postopku do kr\xc5\xa1itve \xc4\x8dlovekovih pravic (e. g. diskriminacija, pregon v politi\xc4\x8dne namene).\n_START_SECTION_\nPostopek\n_START_PARAGRAPH_\nV postopku sodelujejo trije organi:_NEWLINE__NEWLINE_a. Odreditveni pravosodni organ (organ dr\xc5\xbeave \xc4\x8dlanice, pristojen za odreditev naloga; v Sloveniji je to kazensko sodi\xc5\xa1\xc4\x8de);_NEWLINE__NEWLINE_b. Izvr\xc5\xa1itveni pravosodni organ (organ dr\xc5\xbeave \xc4\x8dlanice, pristojen za izvedbo postopka za predajo; v Sloveniji je to kazensko sodi\xc5\xa1\xc4\x8de) in_NEWLINE__NEWLINE_c. Centralni pravosodni organ (organ dr\xc5\xbeave \xc4\x8dlanice, pristojen za po\xc5\xa1iljanje in prejemanje nalogov in za vso s tem povezano uradno korespondenco; v Sloveniji je to Ministrstvo za pravosodje)._NEWLINE_Na poseben obrazec za nalog se navedejo podatki o zahtevani osebi, odreditvenem sodi\xc5\xa1\xc4\x8du in kaznivem dejanju. Nalog se po\xc5\xa1lje neposredno izvr\xc5\xa1itvenemu organu ali pa posredno po policiji in Interpolu._NEWLINE_Osebo, ki je bila predana Sloveniji, se ne sme izro\xc4\x8diti dr\xc5\xbeavi, ki ni \xc4\x8dlanica EU, brez soglasja dr\xc5\xbeave \xc4\x8dlanice, ki je osebo predala.'